De tomme lokaler på det tidligere asylcenter på Vestkystvejen i Tranum kan snart komme i brug igen. Det står klart, efter Økonomiudvalget på et møde onsdag aften besluttede at arbejde videre med muligheden for at etablere en efterskole på det tidligere asylcenter. Det er en specialefterskole for elever med autisme, der - hvis planerne lykkes - skal åbne. Efterspørgsel på specialefterskole Sara og Lars Tornøe, der begge har rødder i Tranum, står bag efterskolen. De har oplevet efterspørgsel på en specialefterskole, der kan rumme normaltbegavede elever, der har brug for særlige rammer i deres hverdag. Planen er, at eleverne tilbydes en fuld afgangseksamen - og ikke blot eksamen i enkelte fag, som mange specialefterskoler tilbyder i dag. Borgmester i Jammerbugt Kommune, Mogens Christen Gade (V), er positiv over Økonomiudvalgets beslutning. - Jeg glæder mig over, at vi nu er ét skridt nærmere at kunne tænde lys i vinduerne på det tidligere asylcenter - og så med et spændende projekt som en efterskole for elever med autisme. Beliggenheden og naturen i området er helt fantastisk, og jeg er sikker på, det kan skabe nogle gode rammer for den gruppe af elever, efterskolen henvender sig til, siger han. Alt er klart Efterskolen Under Lien, som efterskolen skal hedde, har allerede en bestyrelse og en skolekreds bag sig og vil arbejde for at kunne modtage det første hold elever fra august 2022. Målet er at kunne rumme 64 elever på sigt. - Vi er meget glade for, at kommunen tror på vores projekt i Tranum. Vi har gennem en længere periode ledt efter det perfekte sted at realisere vores drøm om en specialefterskole for elever med autisme, siger Sara og Lars Tornøe, der er idémagerne bag efterskolen.

Referat:
Bygningerne i Tranum har stået tomme siden sommeren 2019, hvor Jammerbugt Kommune stoppede med at huse asylansøgere, men nu er der nye planer for de tomme bygninger.